Κραιγκ Μότραμ

Σταδιοδρομία

Με ύψος 1,88 μέτρο, ο Μότραμ είναι ασυνήθιστα ψηλός για δρομέας αντοχής. Αγωνίσθηκε για πρώτη φορά σε Ολυμπιακούς Αγώνες σε ηλικία μόλις 20 ετών, στον δρόμο των 5000 μέτρων στους αγώνες που έγιναν στην πατρίδα του το 2000, χωρίς να προκριθεί σε ημιτελικό, αν και σημείωσε αρκετά καλό χρόνο για την ηλικία του (13 λεπτά και 31,06 δευτερόλεπτα). Στους επόμενους Ολυμπιακούς Αγώνες ωστόσο, στην Αθήνα, με 4 επιπλέον χρόνια πείρας, ο Μότραμ προκρίθηκε στον τελικό αγώνα των 5000 μέτρων, όπου τερμάτισε όγδοος με χρόνο 13.25,70.
Το επόμενο έτος, στις 14 Αυγούστου 2005, ο Μότραμ πέτυχε το σημαντικότερο επίτευγμα της σταδιοδρομίας του, τερματίζοντας στην τρίτη θέση στο ίδιο αγώνισμα στο Παγκόσμιο Πρωτάθλημα Στίβου 2005, στο Ελσίνκι, με επίδοση 13.32,96. Με αυτή τη θέση έγινε ο μοναδικός μη γεννημένος στην Αφρική αθλητής που πήρε μετάλλιο στον δρόμο των 5000 μέτρων ανδρών σε Παγκόσμιο Πρωτάθλημα μετά το 1987.
Στις 9 Μαρτίου 2006 στη Μελβούρνη, σε αγώνα προετοιμασίας, ο Μότραμ βελτίωσε κατά 10 δευτερόλεπτα το 12 ετών ρεκόρ Αυστραλίας του μη ολυμπιακού αγωνίσματος των 2000 μέτρων. Στις 20 Μαρτίου, στους Αγώνες της Κοινοπολιτείας στην ίδια πόλη, κατέλαβε τη δεύτερη θέση στα 5000 μέτρα με χρόνο 12 λεπτά και 58,19 δευτερόλεπτα, ελάχιστα πίσω από τον Κενυάτη δρομέα Augustine Choge. Αυτή ήταν μόλις η δεύτερη φορά που αυτό το αγώνισμα κερδήθηκε με χρόνο μικρότερο των 13 λεπτών σε οποιοδήποτε πρωτάθλημα (η πρώτη ήταν στο Παγκόσμιο Πρωτάθλημα του 2003) Στους ίδιους αγώνες, ο Μότραμ έτρεξε και στον δρόμο των 1500 μέτρων, 5 ημέρες αργότερα. Εκεί, ενώ ήταν τρίτος, ο Άγγλος αθλητής Μπάντελυ έπεσε πίσω του στα μισά της διαδρομής κτυπώντας τον στη φτέρνα, οπότε ο Μότραμ έπεσε κάτω και έτσι έχασε 20 μέτρα, τερματίζοντας στην ένατη θέση.
Στο Παγκόσμιο Κύπελλο των Αθηνών τον Σεπτέμβριο του 2006, ο Μότραμ ήρθε πρώτος στον δρόμο των 3000 μέτρων.
Το 2007, μετά από πολύ καλή έναρξη με συμμετοχές σε αυσταλιανούς αγώνες, ο Μότραμ αντιμετώπισε πρόβλημα με τον τένοντα στο πίσω μέρος του γόνατου, περιορίζοντας έτσι το προπονητικό του πρόγραμμα για το Παγκόσμιο Πρωτάθλημα, όπου τερμάτισε ενδέκατος.
Το 2008 ήταν μια άνιση χρονιά για τον αθλητή. Στο αυστραλιανό Πρωτάθλημα Στίβου κέρδισε τόσο τα 5000 όσο και τα 3000 μέτρα. Αμέσως μετά έτρεξε στο Παγκόσμιο Πρωτάθλημα Κλειστού Στίβου, στη Βαλένθια, όπου τερμάτισε πέμπτος στον τελικό.  Μετά αγωνίσθηκε στο Γκραν Πρι Κλειστού Στίβου της Βοστώνης, όπου κέρδισε στον δρόμο 3000 μέτρων καταρρίπτοντας το ρεκόρ αγώνων του Χαϊλέ Γκεμπρεσελασιέ, και στο αντίστοιχο Γκραν Πρι της Στοκχόλμης, όπου επίσης νίκησε στα 3000 μέτρα και ήρθε τέταρτος στο 1 μίλι. Αλλά στους Ολυμπιακούς Αγώνες του 2008 στο Πεκίνο, δεν κατόρθωσε να προκριθεί στον τελικό. Μετά από αυτή την απογοήτευση, ο Μότραμ άφησε τον προπονητή Nick Bideau, επιλέγοντας να προπονείται μόνος του.
Εξαιτίας τραυματισμών, έχασε και το Παγκόσμιο Πρωτάθλημα του 2009. Τότε ο Αυστραλιανός προπονητής δρόμων αντοχής Chris Wardlaw προσφέρθηκε να τον προπονεί. Στα τέλη Νοεμβρίου ο αθλητής έκανε μία «επιστροφή» από αποχή 12 μηνών, σημειώνοντας χρόνο 13.23 σε αγώνα στην Ιαπωνία.
Τον Αύγουστο του 2012 ο Κραιγκ Μότραμ έτρεξε στον δρόμο των 5000 μέτρων στους Ολυμπιακούς Αγώνες του Λονδίνου, αλλά με χρόνο 13.40 δεν μπόρεσε να προκριθεί στον τελικό.